Frasché
Frasché (Frascaro an italian) a l'é un comun dël Piemont ëd 432 abitant , ant la provinsa ëd Lissandria.

Ël pais a resta ant la pian-a lissandrin-a, a sud-òvest dël capleugh, al confin con le prime basse colin-e dël Monfrà, an sla riva ossidental ëd la bassa val ëd la Bormia.

Stòria
La presensa dl'òm ant ël teritòri 'd Frasché a armonta ai sécoj ch'a fan V e VI: j'artrovament archeològich a mostro ch'a-i era 'n vilagi barbàrich abità da na popolassion d'orìgin germànica. Ël topònim atual a l'é documentà da la fin dël sécol ch'a fa XII ant la forma 'd Frascarus, derivà dal latin Frascarium, valadì bòsch ëd busson. Frasché a l'é cità për la prima vira dël 1192 an doi at notaril. An considerand ch'ël pais a l'avìa nen soa autonomìa aministrativa, a l'ha seguì për sécoj le sòrt dij pais ëd j'anviron (pì che tut ëd Gamaleri). Ant la prima metà dël Tërzent, le lòte antra Guelf e Ghiblin a posso la Comun-a 'd Lissandria a consegnesse ai Viscont ëd Milan, ëd fassion ghiblin-a. Ij contrast a finisso nen, e ant j'agn dl'artorn dij Guelf, ël comandant ëd ventura Marc Viscont a puniss Gamaleri e Frasché, an butandje sota atach. Dël 1402, a la mòrt ëd Gian Galeass Viscont, ël capitan casalèis Facin Can a s'anpadroniss ëd Lissandria. L'ann dòp, ij lissandrin guidà da esponent ëd le famije Dël Poss e Tròt, a profito dl'assensa dël capitan për dé 'l vìa a na solevassion. Quand che Facin Can a torna a Lissandria an butandla sota assedi, ij frèj Tròt a s'arfugio ant ël castel ëd Frasché, ma sensa sucess: ël castel a ven atacà e crasà dël tut. 

Ël pais a resta ant ël Ducà 'd Milan, goernà da le famije Viscont e Sfòrsa, peui dal Sinchsent sota al contròl imperial ëd j'imperador spagneuj. A livel aministrativ, Frasché a fasìa part ëd la giurisdission ëd Lissandria. Dal 1674 ël feod a ven vendù ai cont Guasch ëd Bisio. Dal 1707 an séguit a la guèra 'd sucession ëspagneula e al sucessiv Tratà d'Utrecht, Frasché a ven cedù al Ducà 'd Savòja 'd Vitòrio Medeo II, che pòch pì tard, dël 1720, a dven ël Regn ëd Sardëgna. D'apress a l'época dla dominassion fransèisa ëd Napoleon Bon-a-part, dël 1815 a torna ant ël Regn ëd Sardëgna e a l'é aministrà sota a la Division (peui Provinsa) ëd Lissandria, a la Provinsa (peui Sircondari) ëd Lissandria e al Mandament ëd Cassèine.

Aministrassion 
Ël sìndich a l'é Pietro Ciberti (da l'08/06/2009, scond mandà dal 26/05/2014).

Anliure esterne 
 Sit istitussional

Arferiment 

Frasche